recursal/SuperWikiNEXT-32B huggingface dataset:
Pavel Gagarin.
**Pavel Gavrilovitš Gagarin** (ven. Па́вел Гаври́лович Гага́рин, 19. tammikuuta 1777 – 14. tammikuuta 1850 Pietari) oli venäläinen sotilas ja kirjailija.

Pavel Gagarin syntyi ruhtinas Gavriil Gagarinin perheeseen. Hän palveli armeijassa kolmivuotiaasta lähtien ja sai vuonna 1793 nimityksen Nikolai Repninin päämajan adjutantiksi. Gagarin osallistui vuonna 1799 Aleksandr Suvorovin Italian-sotaretkeen ja meni seuraavana vuonna naimisiin Paavali I:n suosikin Anna Lopuhinan kanssa.

Aleksanteri I:n astuttua valtaan Gagarin oli lähettiläänä Sardinian hovissa. Hän kuului keisarin seurueeseen Erfurtin kongressissa sekä Suomessa vuonna 1809. Gagarin erosi palveluksesta kenraalimajurina vuonna 1814. Hän osallistui vapaamuurarien toimintaan ja vietti hiljaista elämää Pietarissa kirjojen, kulkukoirien ja vapaasti lentävien lintujen ympäröimänä. Vuonna 1831 hän meni naimisiin tanssijatar Marija Spiridonovan kanssa.

Gagarin kirjoitti runoja, joita hän julkaisi aikakauslehdissä sekä kokoelmana *Erotitšeskije stihi* vuonna 1811. Hän kertoo matkastaan Suomeen kirjassa "Kolmetoista päivää, eli Suomi", joka ilmestyi ranskaksi Pietarissa (*Les treize journées, ou la Finlande*) ja venäjäksi Moskovassa (*Trinadtsat dnei, ili Finljandija*) vuonna 1809. Päiväkirjan muotoon laadittu teos on ensimmäinen Venäjällä julkaistu Suomea käsittelevä kirja. Se käsittää kuvauksen Aleksanterin virallisesta vierailusta, tietoja Suomen maantieteestä sekä henkilökohtaisia havaintoja ja mietteitä. Tyyliltään kyseessä on 1800-luvun vaihteessa muodissa ollut "sentimentaalinen matka".

Lähteet
-------

1. 1 2  *Slovar russkih pisatelei XVIII veka, vypusk 1*, s. 191. Leningrad: Nauka, 1988. ISBN 5-02-027972-2. Teoksen verkkoversio.
2. 1 2  Russki biografitšeski slovar *Wikiaineisto*. Viitattu 26.7.2021.
3. ↑  Agamaljan, L. G.: "Kniga P. G. Gagarina "Trinadtsat dnei, ili Finljandija" i parodija na nejo P. A. Olenina "Trinadtsat tšasov, ili Prijutino"", *XVIII vek: sbornik 26: Staroje i novoje v russkom literaturnom soznanii XVIII veka*, s. 325–340. Sankt-Peterburg: Nauka, 2011. ISBN 978-5-02-038259-6. Teoksen verkkoversio.

Aiheesta muualla
----------------

* *Les treize journées, ou la Finlande* digitoituna kansalliskirjastossa
* *Trinadtsat dnei, ili Finljandija* digitoituna Venäjän maantieteellisen seuran kirjastossa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |
Marpessan ryöstö: Apollon (vasemmalla Artemiin kanssa) ja Idaan (oikealla Marpessan kanssa) välissä on Zeus.
**Idas** (m.kreik. Ίδας) oli kreikkalaisessa mytologiassa Afareuksen ja Arenen poika ja Lynkeuksen veli[1]. Hänen mainitaan olleen yksi argonauteista ja osallistuneen myös Kalydonin metsästykseen[2].

Idas myös sieppasi Marpessan, Euenoksen tyttären, jota Apollon oli houkutellut rakkaakseen. Idas vei tämä siivekkäillä vaunuilla, jotka hän oli saanut Poseidonilta, ja Evenos lähti ajamaan tätä takaa saamatta häntä kuitenkaan kiinni. Messenessä Apollon yritti ryöstää Marpessan Idaalta, joka johti taisteluun tämän kädestä kunnes Zeus erotti heidät ja antoi Marpessan itse valita puolisonsa. Tämä valitsi Idaan, koska pelkäsi Apollonin hylkäävän hänet vanhana[3]. Liiton hedelmänä syntyi tytär Kleopatra[4].

Idas ja Lynkeus joutuivat taisteluun serkkujensa dioskuurien kanssa. Lähteestä riippuen syynä oli joko dioskuurien suorittama karjavarkaus[5][6], tai sitten dioskuurit olivat siepanneet serkkujensa morsiamet häätilaisuudesta[7]. Yleisesti eri lähteet päätyvät siihen, että Idas tappaa Kastorin ja Polydeukes Lynkeuksen. Idaksen kuolema mainitaan välillä Polydeukeksen aiheuttamaksi, mutta suosituin versio on se, jossa Zeus tappaa tämän salamallaan[5][6]. Hyginus puolestaan kertoo Telefoksen kukistaneen Idaan tämän tavoiteltua Myysian kuninkuutta Teuthraalta.[8]

Lähteet
-------

1. ↑  Apollonios Rhodios: *Argonautika 1.151–155* (engl. käännös)
2. ↑  Apollodoros: *Bibliotheke* ('Kirjasto') 1.8.2 (engl. käännös)
3. ↑  Apollodoros: *Bibliotheke* ('Kirjasto') 1.7.8–9 (engl. käännös)
4. ↑  Pausanias: *Periegesis tes Hellados* ('Kreikan kuvaus') 4.2.7 (engl. käännös)
5. 1 2  Pindaros: *Nemean oodi* x.60 (engl. käännös)
6. 1 2  Apollodoros: *Kirjasto* 3.11.2 (engl. käännös)
7. ↑  Ovidius: *Fasti* v.693–720 (engl. käännös)
8. ↑  Hyginus: *Fabulae* c (engl. käännös)
**Viisasteleva sydän** (engl. *Persuasion*) on Jane Austenin vuonna 1818 ilmestynyt romaani. Se julkaistiin suomeksi vuonna 1951 Kristiina Kivivuoren kääntämänä.

*Viisasteleva sydän* on Austenin viimeinen romaani. Hän aloitti sen pian sen jälkeen, kun oli saanut *Emman* valmiiksi. Teos ilmestyi vasta hänen kuolemansa jälkeisenä vuonna 1818. Se ilmestyi yhtenä niteenä teoksen *Northanger Abbey* kanssa, mutta liittyy siihen myös sisällöllisesti, sillä molempien tapahtumaympäristö on osittain Bath, jossa Austen asui vuosina 1801–1805.

On arveltu, että Austen ei itse nimennyt teosta, vaan sen nimi on joko hänen veljensä Henryn tai sisarensa Cassandran valitsema siinä vaiheessa, kun kirjaa ruvettiin julkaisemaan. Teosta kirjoittaessaan Austen sairasteli jo.

Austen käsittelee *Viisastelevassa sydämessä* kaikille teoksilleen ominaisella tavallaan intohimoa, sisäistä ja ulkoista elämää, tunteita ja niiden hillitsemistä. Kun muut hänen teoksensa kuvaavat sankarittaren etenemistä kohti symbolista ja konkreettista kotia, tässä teoksessa lähtökohta on hylkääminen ja lopputulos sen oivaltaminen, että koti ei olekaan paikka vaan tunnelma ja muutoksen hyväksyminen.

Juonitiivistelmä
----------------

Kertomuksen juonen taustalla vaikuttavat aiemmat tapahtumat. Päähenkilö Anne on rakastunut komeaan ja kunnianhimoiseen mutta köyhään meriupseeri Frederick Wentworthiin. Suku ei hyväksy hänen valintaansa, ja hänet painostetaan hylkäämään Wentworth. He tapaavat uudestaan, mutta Wentworth ei ole antanut Annelle anteeksi.

Elokuvasovituksia
-----------------

*Viisastelevan sydämen* pohjalta on tehty elokuva- ja televisioversioita:

* *Persuasion* (1960), BBC:n minisarja, jossa pääosia näyttelevät Daphne Slater Annena ja Paul Daneman kapteeni Wentworthina.
* *Viisasteleva sydän* (1971), BBC:n minisarja, jossa pääosia näyttelevät Anne Firbank Annena ja Bryan Marshall kapteeni Wentworthina.
* *Viisasteleva sydän* (1995), alun perin televisioelokuva, joka tuli myös teatterilevitykseen; pääosia näyttelevät Amanda Root Annena ja Ciarán Hinds kapteeni Wentworthina.
* *Viisasteleva sydän* (2007) televisioelokuva, joka kuvattiin Bathissa syyskuussa 2006 ITV1:lle, Sally Hawkins Annena, Rupert Penry-Jones kapteeni Wentworthina ja Anthony Head Walter Elliotina.

Lähteet
-------

1. 1 2  Viisaateleva sydän *kirjasampo.fi*. Viitattu 14.9.2019.
2. ↑  Moody, Ellen: A Chronology of Austen's Writing Life *jimandellen.org*.  18.1.2004. Viitattu 21.8.2009. (englanniksi)
3. 1 2  Jane Austen's Writings *pemberley.com*. Viitattu 21.8.2009. (englanniksi)
4. ↑  Persuasion *Cambridge.org, Catalogue*. Viitattu 21.8.2009. (englanniksi)

Aiheesta muualla
----------------

WikiaineistoWikiaineisto
Wikiaineistoon on tallennettu tekstiä aiheesta: 
***Persuasion*** (englanniksi)

* Persuasion Gutenbergissä
* Jane Austen Internet Movie Databasessa. (englanniksi), Jane Austenin teosten pohjalta tehdyt elokuvat
Grudinin
**Pavel Nikolajevitš Grudinin** (ven. Па́вел Никола́евич Груди́нин; s. 20. lokakuuta 1960, Moskova) on venäläinen yritysjohtaja ja poliitikko.

Grudinin on syntynyt Moskovassa ja on opiskellut Moskovassa koneinsinööriksi maatalousteknillisessä yliopistossa. Grudinin on toiminut Moskovan liepeillä sijaitsevan Lenin-sovhoosin toimitusjohtajana. Sovhoosi on yksi suurimmista hedelmien ja kasvisten tuottajista Moskovan tarpeisiin sekä Venäjän suurin mansikoiden tuottaja.

Grudinin on sanonut: "Нельзя быть богатым в бедной стране" ('Emme voi olla rikkaita köyhässä maassa').

Grudinin oli kommunistisen puolueen ehdokas Venäjän presidentinvaaleissa 2018. Grudinin on puolueen yllätysehdokas. Äänestyksessä Grudininin valintaa kannatti 300 ja vastusti 11. Valintahetkellä 23. joulukuuta Grudinin ei ollut kommunistisen puolueen jäsen.

Politiikka
----------

### Presidentinvaalit 2018

Grudinin julkisti presidentinvaaleihin liittyvän poliittisen manifestin *20 шагов Павла Грудинина* (*Pavel Grudininin 20 askelta*). Grudininin poliittisia ajatuksia on köyhyyden vastainen taistelu. Manifestissa Grudinin esitti presidentin kausien rajoittamista perustuslailla kahteen ja talousjärjestelmän lännestä riippuvuuden vähentämistä. Grudininin mielestä Venäjän pitäisi lähteä Maailman kauppajärjestöstä (WTO), johon Venäjä on liittynyt jäseneksi 22. elokuuta 2012. Grudinin mielestä Venäjällä pitäisi luopua arvonlisäverosta, joka muodostaa kolmanneksen valtion verotuloista ja on veroista suurituottoisin. Grudinin haluaisi vapauttaa Bolotnajan aukion vangit.

Lähteet
-------

1. ↑  Rambler: Биография директора совхоза им. Ленина Павла Грудинина (venäjäksi)
2. 1 2 3 4  Russian communists businessman presidential candidate, rt.com (englanniksi)
3. ↑  Russia communists nominate surprise candidate, rferl.org (englanniksi)
4. ↑  20 шагов Павла Грудинина. Кандидат в президенты России обращается к каждому, kprf.ru (venäjäksi)
5. ↑   (englanniksi)

Aiheesta muualla
----------------

* Kuvia tai muita tiedostoja aiheesta **Pavel Grudinin** Wikimedia Commonsissa

|  |  |  |  |  |
| --- | --- | --- | --- | --- |
| 

| * n
* k
* m
Venäjän presidentinvaali 2018 |
| --- |
|  |
| Ehdokkaat | 
* Sergei Baburin (ROS)
* Pavel Grudinin (Kommunistit)
* Vladimir Žirinovski (Liberaalidemokraatit)
* Vladimir Putin (Yhtenäinen Venäjä)
* Ksenija Sobtšak (GRANI)
* Maksim Surajkin (KPKR)
* Boris Titov (Pravoje delo)
* Grigori Javlinski (Jabloko)

 |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Puola

 |

 |
Perunankorjuuta Boisen laaksossa noin vuonna 1920
**Idahon maatalous** on kyseisen Yhdysvaltojen osavaltion elinkeinorakenteessa toisella sijalla palveluiden jälkeen. Myös kaivannaisteollisuudella on suuri merkitys. Historiallisesti ja edelleenkin Idaho on Yhdysvaltojen maatalousvaltaisimpia osavaltioita. Sillä on jopa epävirallinen kutsumanimi "Potato State". 

Maatalouden sisällä karjataloustuotteiden merkitys on hieman suurempi kuin kasvintuotannon. Vuonna 2004 laskettiin, että sekä meijerituotteiden että nautakarjan osuus oli yli miljoona dollaria, tästä 31 prosenttiyksikköä kuului edelliselle, 24 prosenttia jälkimmäiselle. Sen jälkeen tärkeimmät tuotteet olivat peruna, vehnä, heinä ja sokerijuurikas. Osavaltion elintarviketeollisuudelle on hyötyä elinkeinorakenteesta. Perunantuottajana Idahon osavaltio on Yhdysvaltain merkittävin, ja se tuottaa 21 prosenttia koko liittovaltion perunoista. Idaho on ollut myös viinintuottaja jo 1870-luvulta lähtien.

Idaholainen viinitarha

Lähteet
-------

1. ↑  Idaho Wine & Idaho Wineries, the Idaho Growing egion *wine.appellationamerica.com*. Viitattu 25.10.2015 (englanniksi).
2. ↑  Idaho Agriculture *StuffAboutStates.com*.  26.7.2013.  Arkistoitu 7.11.2015. Viitattu 25.10.2015 (englanniksi).
3. ↑  Economy of Idaho includingAgriculture and Manufacturing *netstate.com*.  22.4.2015. Viitattu 25.10.2015(englanniksi).

Aiheesta muualla
----------------

* Kuvia tai muita tiedostoja aiheesta **Idahon maatalous** Wikimedia Commonsissa
**Pauxy Gentil-Nunes** (s. 3. heinäkuuta 1963 Rio de Janeiro) on brasilialainen säveltäjä ja huilisti.

Gentil-Nunes opiskeli huilunsoittoa Lenir Siqueiran johdolla. Celso Woltzenlogelin johdolla hän valmistui huilunsoitossa Rio de Janeiron liittovaltionyliopistosta (UFRJ) vuonna 1985. Vuonna 1993 hän sai maisterinarvon sävellyksessä samasta yliopistosta Marisa Rezenden johdolla. Gentil-Nunes väitteli vuonna 2009 tohtoriksi Rio de Janeiron osavaltion liittovaltionyliopistosta (UNIRIO) musiikin kielessä ja rakenteessa Carole Gubernikoffin johdolla. Hänestä tuli Abstrai Ensemblen jäsen vuonna 2011, ja vuonna 2012 hän oli sen residenssisäveltäjänä Rio de Janeiron osavaltion kulttuuriministeriön tuella. Vuonna 2012 Gentil-Nunes oli myös Prelúdio 21 -hankkeen vierailevana säveltäjänä, ja hän on myöhemmin jatkanut toimintaansa ryhmässä. Fundação Nacional de Artes (FUNARTE) on tilannut Gentil-Nunesilta teoksia Brasilialaisen nykymusiikin biennaaliin vuosina 2013 ja 2015. Milanon maailmannäyttelyyn 2015 Gentil-Nunes osallistui säveltäjänä ja panelistina.

Gentil-Nunesin teoksia on esitetty ja levytetty sekä Brasiliassa että kansainvälisesti. Levytyksiä ovat tehneet muiden muassa Brasilian sinfoniaorkesteri ja Trio Paineiras. Gentil-Nunes perusti MusMat-tutkimusryhmän, joka on keskittynyt matemaattisten mallien soveltamiseen sävellyksessä. Hän oli siinä jäsenenä vuosina 2013–2020. Hän on työskennellyt harmonian, analyysin ja sävellyksen professorina Rio de Janeiron liittovaltionyliopiston musiikkikoulussa.

Lähteet
-------

1. 1 2 3 4  Pauxy Gentil-Nunes Musica Brasilis
2. 1 2 3 4 5  Bio Pauxy Gentil-Nunes


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |
**Peng Liyuan** (s. 20. marraskuuta 1962, Shandong) on kiinalainen ooppera- ja kansanlaulaja, sekä näyttelijä, joka tunnetaan myös maan presidentin Xi Jinpingin vaimona. Peng oli hyvin tunnettu esiintyjä esimerkiksi televisiossa, mutta sittemmin hän on keskittynyt ajamaan tupakan kontrollia, naisten koulutusta ja HIV:n vastaista taistelua.

Elämäkerta
----------

Vaikka Pengin myöhempi ura liittyi kiinteästi Kiinan kommunistiseen puolueeseen, hänen perheensä oli joutunut kulttuurivallankumouksen aikana vainojen kohteeksi. Kiinan televisiolle antamassaan haastattelussa vuonna 2004 hän kertoi isänsä tulleen leimatuksi vastavallankumoukselliseksi, koska hänen perheellään oli Taiwanin armeijassa palvelleita sukulaisia. 14-vuotiaana Peng alkoi opiskella Shandongin taideyliopistossa erikoistuen kansanlauluihin. Sittemmin hän liittyi Kansan vapautusarmeijaan ja toimi niin sanottuna taide- ja kulttuurisoturina. Sotilasarvoltaan hän on nykyisin kenraalimajuri. Julkisuuteen hän nousi esiinnyttyään Kiinan keskustelevision uudenvuoden gaalassa vuonna 1983. Seuranneiden vuosikymmenten aikana hän esiintyi vastaavanlaisissa ohjelmissa usein. Lauluissaan hän käsittelee esimerkiksi Kiinan nousua ja Kiinan kommunistista puoluetta, jälkimmäistä hyvin positiivisessa valossa.

Peng tapasi tuolloin Fujianin maakunnan Xiamenin kaupungin varapormestarina toimineen Xi Jinpingin vuonna 1986 ja pari meni naimisiin vuonna 1987. He saivat tyttären vuonna 1992. Xistä tuli kommunistisen puolueen pääsihteeri vuonna 2012 ja maan presidentti seuraavana vuonna. Ennen tätä virkaansa Pengiä pidettiin usein parin tunnetumpana henkilönä. Peng esiintyy nykyisin laulajan roolissa entistä paljon harvemmin. Sen sijaan hän on toiminut esimerkiksi Maailman terveysjärjestön hyväntahdon lähettiläänä puhuen tuberkuloosista ja HIV:stä. Hänen on katsottu toimivan myös Kiinan entisten presidenttien vaimoihin verrattuna paljon edustustehtävissä etenkin ulkomailla.

Lähteet
-------

1. ↑  China’s Peng Liyuan named UNESCO envoy for advancing education of women, girls *UN News Centre*. YK. Viitattu 16.8.2015. (englanniksi)
2. ↑  68 Peng Liyuan *The World's 100 Most Powerful Women*. Forbes. Viitattu 16.8.2015. (englanniksi)
3. 1 2 3  Peng Liyuan: Folk singer who became China’s first lady *BBC News*. BBC. Viitattu 16.8.2015. (englanniksi)
4. ↑  Profile: Xi Jinping *BBC News*. BBC. Viitattu 16.8.2015. (englanniksi)

Aiheesta muualla
----------------

* Kuvia tai muita tiedostoja aiheesta **Peng Liyuan** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Alankomaat
* Puola

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Hiidentorni** on suomalaisen black metal -yhtyeen Hornan järjestyksessään toinen demo.

Demosta on olemassa useita julkaisuja, joista ensimmäinen on vuonna 1997 Noitatorni Tuotantojen C-kasettijulkaisu, jota tehtiin 150 kappaletta. Toisen kerran se julkaistiin samaisena vuotena Solistitium Recordsin kautta CD:nä, ja kyseinen painos oli rajattu 1 500 kappaleeseen. Vuonna 2003 Hiidentorni julkaistiin uudelleen 12-tuumaisena vinyylinä Blut & Eisen Productionsin kautta 350 kappaleen painoksena. Woodcut Records julkaisi demon uudelleen CD:nä 2010 rajoittamattomana painoksena.

Kappaleluettelo
---------------

1. Avaus / Kun lyömme Jumalan kodin liekkeihin – 5.39
2. Hiidentorni huokuu usvansa – 4.31
3. Ikuisesti, kalpeina kuoleman muistoina – 5.14
4. Tappakaa Kristus – 2.50
5. Sanoista... pimeyteen – 2.42
6. Hänen synkkä myrskynsä – 8.05
7. Hornanväki – 6.20
8. Sinulle, mätänevä Jehova – 4.48

Aiheesta muualla
----------------

* Hiidentorni Discogsissa.  (englanniksi)
* Albumi *Hiidentorni* Encyclopaedia Metallum -sivustolla (englanniksi)

Lähteet
-------

1. ↑
**Peneleos** (m.kreik. Πηνέλεως, lat. *Peneleus*) oli kreikkalaisessa mytologiassa Hippalkmoksen ja Asteropen poika ja Theban kuningas. Hän oli Ofelteen isä. Peneleos osallistui argonauttien retkeen ja kuului Helenan kilpakosijoihin.

Kun Thersandros, Theban kuningas, oli kuollut eksyttyään matkalla Troijan sotaan ja jouduttuaan Telefoksen surmaamaksi, otti Peneleos hallintovastuun Tisamenoksen, Thersandroksen vielä alaikäisen pojan, holhoojana. Lisäksi hänet valittiin yhdessä Leitoksen kanssa boiotialaisten johtajaksi toiselle sotaretkelle Troijaan. Taistelussa hän surmasi Ilioneuksen, Forbaksen pojan, ja Lykonin. Tämän jälkeen Polydamaan keihäs osui häntä olkapäähän.

Penelos mainitaan myös Troijan hevosen sisällä piilotelleeksi soturiksi, ja sieltä noustuaan hän tappoi Koroiboksen, Mygdonin pojan, Pallas Athenen alttarille. Tosin Pausanias kertoo, että Koroiboksen surmasi joko Neoptolemos tai Diomedes.

Kun Telefoksen poika Eurypylos oli surmannut Peneleoksen, valittiin Theban kuninkaaksi Tisamenos.

Lähteet
-------

1. ↑  Apollodoros: *Bibliotheke* ('Kirjasto') 1.9.16 (engl. käännös).
2. ↑  Hyginus: *Fabulae* lxxxi (engl. käännös).
3. ↑  Homeros: *Ilias* 2.494–510 (engl. käännös)
4. ↑  Vergilius: *Aeneis* ii.402–437 (engl. käännös).
5. ↑  Pausanias: *Periegesis tes Hellados* ('Kreikan kuvaus') 10.27.1 (engl. käännös).



|  |  |  |
| --- | --- | --- |
| Edeltäjä:**Thersandros** | **Theban kuningas**1100-luku eaa.Kuvitteellinen kronologia | Seuraaja:**Tisamenos** |
**Bumerang** (ven. Бумеранг) oli venäläinen BTR-sarjan korvaajaksi kaavailtu panssaroitu miehistönkuljetusajoneuvon prototyyppi.

Ominaisuudet
------------

VPK-7829 Boomerang -alusta vuoden 2016 Voitonpäivä-paraatin harjoituksissa.
Bumerang esiintyi valokuvassa ensimmäisen kerran sen jälkeen, kun julkisuuteen vuosi kuvia Venäjän voitonpäivän paraatin harjoituksista*milloin?*. Vuodon jälkeen Venäjän puolustusministeriö julkaisi virallisia kuvia verkkosivuillaan. BTR-sarjasta poiketen Bumerangilla oli monia yhtäläisyyksiä länsimaisten kahdeksanpyöräisten miehistönkuljetusajoneuvojen kanssa. Ajoneuvon ajaja oli sen vasemmalla puolella moottorin ollessa oikealla. Tykkitorni ja miehistönkuljetustilat olivat vaunun takaosassa. Bumerangin runko oli V-muotoinen ja sen takaosassa oli potkuri vedessä liikkumista varten.

Valokuvatun Bumerangin tykkitorni oli huputettu ja sillä ei ollut pääaseistusta. Pääase oli ilmeisesti poistettu paraatiharjoitusta varten, tai kyseessä oli Bumerangin komentopaikkaversio. Tykkitornin uskottiin olevan mallia AU-220M.

Vaunusta suunniteltiin kahta versiota: miehistönkuljetusvaunu aseistettuna konekiväärillä ja rynnäkköpanssarivaunu 30 mm tykillä ja panssarintorjuntaohjuksilla. Aseistus ja moottori ovat samat kuin Kurganets-25-vaunun eri versioissa.

Venäjä ilmoitti 30. heinäkuuta 2018 keskeyttävänsä hankkeen. 
Viimeisten läntisten tietojen mukaan vaunun kehitystä on jatkettu vielä 2020-luvulla.

Keväällä 2023 vaunuja on kuvattu siirrätettäessä taistelukäyttöön.

Lähteet
-------

1. 1 2  Nicholas de Larrinaga: New Russian heavy armour breaks cover *IHS Jane's Defence Weekly*. Viitattu 25.4.2015. (englanniksi)
2. ↑
3. ↑
4. ↑
5. ↑

CommonsCommons
Wikimedia Commonsissa on kuvia tai muita tiedostoja aiheesta **Bumerang**.
Bulova Accutron Spaceview kruunuton versio.
**Bulova** on yhdysvaltalainen kelloja valmistava yritys. Sen pääkonttori sijaitsee Woodsidessa, Queensissa, New Yorkissa.

Vuonna 1875 Joseph Bulova perusti jalokivikaupan nimeltä *J. Bulova Company*. 1911 Bulova alkoi myymään ja valmistamaan pöytä- sekä taskukelloja. Vuonna 1919 Bulova julkaisi miesten rannekellomalliston. Yrityksen nimi vaihtui **Bulova Watch Company, Inc**:si vuonna 1923.

Vuonna 1926 Bulova tuotti Yhdysvaltain ensimmäisen radiomainoksen. Kaksi vuotta myöhemmin Bulova julkaisi maailman ensimmäisen kelloradion. 1. heinäkuuta 1941 esitettiin NBC-yhtiön omistamalla WNBT-televisiokanavalla Bulovan mainos, joka kesti kymmenen sekuntia ja joka maksoi Biow-mainostoimistolle yhteensä yhdeksän dollaria. Kyseessä oli ensimmäinen Yhdysvaltain telehallintoviraston hyväksymä televisiomainos.

1960 NASA pyysi Bulovalta tietokoneisiinsa kelloa. Näin Bulovan kelloista tuli osa 46:tta eri Nasan tehtävää.
Myöhemmin NASA etsi Apollo-lentoja varten astronauteille sopivaa rannekelloa, vaihtoehtona olivat Bulova ja Omega. Kilpailun voitti sveitsiläisen Omegan valmistama Speedmaster, josta tuli virallinen *kuukello*.

Bulova liittyi osaksi Loews Corporationia vuonna 1979. Yrityksen nimi vaihtui **Bulova Corporation**:iksi vuonna 1988. 

Japanilainen Citizen osti Bulovan vuonna 2008.

Lähteet
-------

1. 1 2 3 4  History of Vintage Bulova watches
2. 1 2 3 4  Bulova history
3. ↑  History of advertising: No 112: The world's first TV commercial *Campaign*.  6.11.2014. Viitattu 8.10.2022.
4. ↑  Omega watches - timeline

Aiheesta muualla
----------------

* Kuvia tai muita tiedostoja aiheesta **Bulova** Wikimedia Commonsissa

* Bulovan kotisivu (Arkistoitu – Internet Archive)
**Afrikanjujuba** (*Ziziphus mucronata*) on paatsamakasvien heimoon ja jujubien sukuun kuuluva kasvilaji.

Ulkonäkö ja koko
----------------

Afrikanjujuba on piikikäs, harmaanruskeakuorinen pensas, jonka voi kasvaa jopa 10 metrin korkuiseksi. Piikit sijaitsevat pareittain lehtihangoissa; toinen osoittaa ylöspäin, toinen alaspäin. Vuorottaiset lehdet ovat ruodillisia ja yksinkertaisia. Molemmin puolin vihreä lehtilapa on munanmuotoinen, tyveltään pyöreä tai herttamainen, usein epäsymmetrinen ja teräväkärkinen tai mukronaatti. Lehtisuonitus jakautuu tyvellä kolmeen erilliseen pääsuoneen.

Afrikanjujuban 10–20 kukkaa sijaitsevat yhdessä lehtihangoista kasvavissa kukinnoissa. Viisiteräiset kukat ovat halkaisijaltaan noin 3–4 millimetriä. Viisi verho- ja terälehteä ovat huomaamattoman keltavihreitä. Pyöreä luumarja muuttuu kypsyessään punaruskeaksi.

Levinneisyys
------------

Afrikanjujuba kasvaa luonnonvaraisena trooppisessa Afrikassa ja Aasiassa savanneilla, jokivarsien kasvillisuudessa ja termiittikeoilla.

Käyttö
------

Afrikanjujuban puuainesta käytetään työkaluissa ja keittiövälineissä, mutta myös polttopuuna ja puuhiilen tuotannossa. Piikkisyytensä vuoksi kasvia käytetään usein myös pensasaidoissa.

Lähteet
-------

1. ↑  Botanic Gardens Conservation International (BGCI) & IUCN SSC Global Tree Specialist Group: *Ziziphus mucronata* *IUCN Red List of Threatened Species. Version 2020-1*.  2019. International Union for Conservation of Nature, IUCN, Iucnredlist.org. Viitattu 20.3.2020. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q207081
* Wikispecies: Ziziphus mucronata
* APDB: 177299
* CoL: 5D629
* Ecocrop: 11001
* EoL: 5535523
* EPPO: ZIPMU
* GBIF: 3875567
* GRIN: 42288
* iNaturalist: 340228
* IPNI: 719359-1
* IUCN: 146199970
* NCBI: 345811
* Open Tree of Life: 896363
* Plant List: kew-2470721
* POWO: urn:lsid:ipni.org:names:719359-1
* Tropicos: 27500879
* uBio: 1826765
* WFO: wfo-0000430319

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Ziziphus mucronata
**Bumba** on bushongo-kansan luojajumala. Hän saattoi maailman alkuun kaaoksesta. Kun Bumba sai vatsakivun, hän oksensi maan, auringon, kuun ja lopulta kaikki elävät olennot, mukaan lukien ihmiskunnan. 
[1] Bumban uskotaan olevan valkoinen ihmishahmoinen olento.[2]

Bumba eli aluksi yksin maailmankaikkeudessa, jossa oli vain vettä, eikä lainkaan valoa. Sitten jumala sai kovat vatsakivut, ja hän oksensi auringon, kuun ja tähdet. Aurinko kuivasi vedet, jolloin maa alkoi nousta näkyviin. Sen jälkeen Bumba oksensi kahdeksan elävää olentoa: kovakuoriaisen, krokotiilin, kotkan, kalan, vuohen, haikaran, leopardin ja kilpikonnan. Lopuksi hän loi miehen ja naisen ja antoi heille lait ja tavat, joita käski noudattamaan. Kun Bumba oli tehnyt luomistyönsä, hän palasi tyytyväisenä kotiinsa taivaaseen. Hän pitää kuitenkin yhteyttä ihmisiin unien ja näkyjen kautta.[2]

Lähteet
-------

* Cotterell, Arthur: Maailman myytit ja tarut. WSOY 1996. ISBN 951-0-17102-6
* Jordan, Michael: Encyclopedia of Gods. Kyle Cathie Limited, 1992. ISBN 1 85626 038 0.

### Viitteet

1. ↑  Jordan 1992, s. 55
2. 1 2  Cotterell 1996, s. 190
**Taubila** eli *Touvila* on Viipurin läänin Pyhäjärvellä Valkeamäellä eli Touvilassa sijainnut suurtila, joka on tunnettu myös Taubilan hovina. Se lienee saanut nimensä 1700-luvun alussa maita vuokranneelta kapteeni B. J. Taubelta. Taubila tuli historiassa tunnetuksi venäläisen Freedricksz-aatelissuvun omistuksesta ja kiistoista lahjoitusmaiden
viljelijöiden kanssa. Suurimmillaan Taubilan lahjoitusmaat käsittivät 149 manttaalia Pyhäjärvellä ja Valkjärvellä.

Vuonna 1875 valtio lunasti suurimman osan Freedricksz-suvun lahjoitusmaista. Itse kantatila myytiin suvulta vuonna 1918 helsinkiläiselle kauppaneuvos Karl Fazerille. Hänen kuoltuaan 1932 omistajaksi jäi perikunta, jonka pääosakas oli Fazerin leski Bertha Fazer. Vuonna 1944 Pyhäjärvi jäi pysyvästi Neuvostoliiton puolelle rajaa.

Sveitsistä Suomeen muuttanut juustomeijeristi Christian Oesch toimi tilanhoitajana ja vuokralaisena Taubilassa 1890-luvun alkuvuosina, missä syntyi 8.8.1892 hänen kuudes poikansa, jääkäri ja kenraaliluutnantti Karl Lennart Oesch (1892–1978).

Taubilan tilakeskus sijaitsi Pyhäjärven luoteisrannalla Pyhälahden vieressä. Pyhäjärven vielä kuuluessa Suomeen sijaitsi kartano suunnilleen Pyhäjärven asemakylän ja Pyhäjärven pitäjän kirkonkylä Pyhäkylän puolimatkassa, edellisestä noin kaksi kilometriä itään ja jälkimmäisestä pari kilometriä länteen. Neuvostoaikana Taubilan alueelle perustettiin Plodovojen taajama, ja pelloille rakennettiin neuvostotyylisiä kerrostaloja. Nykyisin Plodovoje on Leningradin alueen, Käkisalmen piirin Pyhäjärven maalaiskunnan hallinnollinen keskus. Plodovojen keskusta (yksi kauppa ja pankki) sijaitsee nykyisin jokseenkin samalla paikalla, mistä 1930-luvulla erkani maantieltä peltoaukean halki Taubilan puistoon johtanut sisääntulotie. Kartanon puiston ja rakennusten paikalla sijaitsee 2020-luvulla asuintontteja ja Jumalan äidin esirukoukselle omistettu pieni kirkkorakennus.

Taubilan kartano Fazerien aikaan
--------------------------------

1930-luvun alussa laaditun tilaselostuksen mukaan Taubilaan kuului maata lähes 1100 hehtaaria, josta viljelysmaita ja laitumia 260 ha. Puinen 21 huoneen päärakennus oli rakennettu 1800-luvun alkupuolella ja siihen kuului venäläisaikainen rokokoosisustus ja Freedrickszien maalauskokoelma. Päärakennusta ympäröi 2,5 hehtaarin puutarha, jossa kasvoi 500 omenapuuta, 1350 herukkapensasta, taimisto ja kaksi kasvihuonetta. Kotieläiminä Taubilassa oli lypsylehmiä, hevosia, sikoja, lampaita, mehiläispesiä ja lisäksi siipikarjaa, muutaman sadan kanan lisäksi myös kalkkunoita, ankkoja, hanhia ja fasaaneja.

Lähteet
-------

* Suomen maatilat. Werner Söderström osakeyhtiö, Porvoo, 1932. Luku Viipurin lääni, palsta 214.

### Viitteet

1. 1 2 3  Suomen maatilat 1932.
2. ↑  Oesch-suvun historiasta kerrotaan yksityiskohtaisesti sukuhistoriikissa "Oesch-suku Suomessa" (1994).
3. ↑  Sijaintitiedot haettu alueen kartoista: 1900-luvun alkupuolen kartta  vrt. nykyinen 2020-luvun kartta.
Ylikonstaapeli Juho Järvi
Ylikonstaapeli **Juho Järvi** (26. syyskuuta 1869 – 16. helmikuuta 1921) oli toinen ensimmäisistä Suomen itsenäisyyden aikana virantoimituksessa rauhan aikana surmansa saaneista poliiseista. Yhdessä vanhemman konstaapeli Oskari Lindgrenin kanssa he pidättivät Vaasassa 16. helmikuuta 1921 humalassa riehuneen jääkäriluutnantti Otto Joen. Heidän vietyä tämän Vaasan poliisilaitokselle odottamaan kuljetusta varuskuntaan, Joki oli tarttunut aseeseensa ja ampunut sekä ylikonstaapeli Järven että konstaapeli Lindgrenin ja paennut paikalta. 

Ylikonstaapeli Järvi oli tunnettu poliisi Vaasan kaupungissa. Häntä pidettiin Vaasan pisimpänä miehenä, josta pakinoitsija Jaakko Ikola kirjoitti aikanaan *Vaasa*-lehteen tarinan. Järvi oli palvellut Vaasan 3. Tarkk*’*ampuja-pataljoonassa aliupseerina, mistä siirtyi Suomen armeijan lakkauttamisen jälkeen poliisilaitoksen palvelukseen. Järvi oli kuollessaan 51-vuotias, ja häntä jäi suremaan leski ja viisi tytärtä.

Lähteet
-------

* *Helsingin Sanomat* 17.2.1921.
* Kangas, Jussi: *Vaasan poliisilaitoksen sata vuotta 1903–2003*, s. 149–150. 2003. ISBN 952-91-5902-1.
* *Vaasa-lehti* 17.12.1919.
* Lilja, Esa: Rakkautta tragedian jälkeen. (kohdehenkilöt: Juho Järvi, Oskari Lindgren, Otto Harald Johannes Joki) *Helsingin Sanomat*, 9.5.2021, s. B1-B6.
*Melierax metabates*
**Afrikanlauluhaukka** (*Melierax metabates*) on afrikkalainen äänekäs haukka.

Koko ja ulkonäkö
----------------

Linnun pituus on 38–48 cm, siipien kärkiväli 95–110 cm ja paino 500–850 g. Aikuisen linnun höyhenpuku on harmaa, vatsapuolelta valkoraitainen. Siipien kärjet ovat tummanharmaat. Koivet ja nokan tyviosa ovat punaiset. Sukupuolet ovat samanvärisiä. Nuori lintu on päältä ruskea ja alta vaalearaitainen ja sen koivet ovat kellertävät.

Esiintyminen
------------

Afrikanlauluhaukan pääesiintymisalue on Afrikassa Saharan eteläpuolella Namibian ja Zimbabwen rajoille. Marokossa elää alalaji *theresae*. Laji puuttuu Afrikan "kainalosta". Arabian niemimaan lounaisrannikolla pesii alalaji *ignoscens*. Sen elinympäristön ala on noin 10 miljoonaa neliökilometriä ja maailman populaation koko on 1–10 miljoonaa yksilöä. Se on enimmäkseen paikkalintu.

Elinympäristö
-------------

Laji elää savanneilla, metsänreunoissa, puutarhoissa, pensaikkomailla ja ruohostomailla, joilla kasvaa yksittäisiä puita.

Lisääntyminen
-------------

Parit pesivät yksittäin ja rakentavat risupesänsä tuuhean piikkioksaisen puun keskiosaan, yleensä 6–7 m korkealle. Naaras munii tavallisesti kaksi munaa, joita se hautoo yksin noin viisi viikkoa. Poikaset ovat lentokykyisiä noin kuuden viikon ikäisinä.

Ravinto
-------

Afrikanlauluhaukat syövät liskoja, käärmeitä, kameleontteja, jyrsijöitä, lintuja kyyhkynkokoisiin saakka sekä isoja hyönteisiä. Saalistaa sekä juosten maassa saaliin kiinni että syöksymällä ilmassa.

Lähteet
-------

* Cramp, Stanley (päätoim.) 1980: Handbook of the Birds of Europe, the Middle East and North Africa. Vol. II. – Oxford University Press. Hongkong.

### Viitteet

1. ↑  BirdLife International: *Melierax metabates* *IUCN Red List of Threatened Species. Version 2013.2*.  2012. International Union for Conservation of Nature, IUCN, Iucnredlist.org. Viitattu 6.5.2014. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q843278
* Wikispecies: Melierax metabates
* ADW: Melierax\_metabates
* ARKive: melierax-metabates
* Avibase: D2AFD39BFB907C05
* BirdLife: 22695425
* CoL: 3ZF97
* BOW: dacgos1
* eBird: dacgos1
* Euring: 2650
* Fossilworks: 369647
* GBIF: 2480733
* iNaturalist: 5340
* IRMNG: 10857028
* ITIS: 175520
* IUCN: 22695425
* NCBI: 387835
* Species+: 3352
* Xeno-canto: Melierax-metabates

 |

 |
**Tauko** on musiikkitermi, joka tarkoittaa ääneti olemista nuoteissa taukomerkin määrittämän ajan. Nuottikirjoituksessa käytetyt erinäköiset taukomerkit tarkoittavat eri pituisia taukoja, ja kestoltaan ne vastaavat eri nuotteja. Orkesterisävellyksissä vähintään tahdin kestoista kaikkien soittimien taukoa kutsutaan kenraalitauoksi. Joskus nuotteihin merkitään taukomerkkejä käyttämättä, esimerkiksi fermaatilla, niin sanottu esityksellinen henkonen eli kesuura. Yksittäisessä soitinäänessä pitkän selvärajaisen jakson tai jopa koko sävellyksen osan kestävä tauko merkitään termillä *tacet*.

10 tahdin pituinen tauko

Taukomerkit
-----------

Neloiskokotauko 
Kaksoiskokotauko 
Kokotauko 
Puolitauko 
Neljäsosatauko 
Kahdeksasosatauko 
Kuudestoistaosatauko 
Kolmaskymmeneskahdesosatauko

Nuottiarvoja vastaavia taukoja kuvaavat merkit ovat vasemmalta lukien: neloiskokotauko (neljä kertaa kokonuotin mittainen tauko), kaksoiskokotauko, kokotauko, puolitauko, neljäsosatauko, kahdeksasosatauko, kuudestoistaosatauko sekä kolmaskymmeneskahdesosatauko.

Lähteet
-------

1. ↑  *Suuri Musiikkitietosanakirja 6 Seg-Ö*, s. 137. Helsinki: Weilin + Göös ja Otava, 1992. ISBN 951-35-4730-2.
2. ↑  *Nuottiarvojen ja taukojen nimitykset, Suuri Musiikkitietosanakirja 4 Kuul-N*, s. 263. Helsinki: Weilin + Göös ja Otava, 1991. ISBN 951-35-4728-0.

Aiheesta muualla
----------------

* Kuvia tai muita tiedostoja aiheesta **Tauko** Wikimedia Commonsissa

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Nuottikirjoitus |
| --- |
|  |
| Nuotit | 
* etumerkit
* nuotti
* sävel
* tauko

 |  |
|  |
| Nuottiviivasto | 
* al fine
* da capo
* dal segno
* dynamiikka
* kooda
* klaavi
* sävellaji
* tahti
* tahtilaji
* tempo

 |
|  |
| Keskeistä teoriaa | 
* harmonia
* intervalli
* isku
* melodia
* sävelasteikko
* sointu
* teema
* transponointi

 |
|  |
| Muuta | 
* mensuraalinotaatio
* musiikkitermejä
* nuotinnus
* partituuri
* tabulatuuri

 |

 |
**Hiidenjärvi**  on paikoin syvä ylänköjärvi Sotkamon eteläosassa Kainuussa. Sen pinta-ala on yksi neliökilometri. Etäisyys Kajaanista on 53 kilometriä eteläkaakkoon. Kainuun, Pohjois-Savon ja Pohjois-Karjalan maakuntarajat kohtaavat noin seitsemän kilometriä Hiidenjärveltä kaakkoon.

Maantiede
---------

Hiidenjärven pituus etelästä pohjoiseen on 2,7 kilometriä. Saaria on kaksi, niillä ei ole karttanimiä. Pienet niemimaat jakavat järveä useisiin lahtiin (Eteläpää, Uuranlahti, Jokilahti, Pohjoislahti). Noin kolmannes järvestä on vähintään 10 metriä syvä. Syvin kohta, 29 metriä, sijaitsee itärannan lähellä.

Hiidenjärven alavalla länsirannalla on kulttuurimaisemaa, itäranta on osin jyrkkä ja kohoaa paikoin noin 60 metriä järven pintaa korkeammalle. Järven itä- ja koillispuolella sijaitsee Hiidenvaaran luonnonsuojelualue.

Hiidenjärven vesitilavuus on 8 122 000 kuutiometriä.

Hiidenjärvi (04.647.1.007) kuuluu Suuri-Petäisen valuma-alueeseen (04.647), joka on kolmannen jakovaiheen vesistö Vuoksen vesistössä (04). Toinen jakovaihe on Nurmijoen alue (04.64) ja ensimmäinen Nilsiän reitin valuma-alue (04.6). Hiidenjärvi on kolmanneksi laajin Suuri-Petäisen valuma-alueen 36:sta vähintään hehtaarin laajuisesta vakavedestä. Laajimmat ovat Suuri-Petäinen ja Ukonjärvi.

Suomessa on kahdeksan Hiidenjärvi-nimistä vakavettä. Sotkamon Hiidenjärvi on niistä kolmanneksi laajin.

Lähteet
-------

1. 1 2 3 4  Hiidenjärvi, vakavesi, Sotkamo
2. 1 2 3 4 5 6 7 8  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 9.12.2021.
3. ↑  Hiidenjärvi. Järviwiki. Viitattu 9.12.2021.
4. ↑  Suuri-Petäisen valuma-alue (04.647). Järviwiki. Viitattu 9.12.2021.
5. ↑  Hiidenjärvi. Järviwiki. Viitattu 9.12.2021.
**Juho Rajala** (s. 6. elokuuta 1985) on suomalainen lentopallovalmentaja ja entinen lentopalloilija, pelipaikaltaan libero.

Rajala toimii lentopallon mestaruusliigan Vantaa Ducksin päävalmentajana kaudella 2019–2020. Tätä ennen hän toimi valmentajana naisten 1-sarjassa kolmen kauden ajan eri seuroissa.

Peliura
-------

Rajala on Oulunsalosta kotoisin oleva liberopelaaja. Rajala edusti Oulunsalon Vasamaa koko junioriuransa ajan. 

Miesten Lentopallon Mestaruusliigassa Rajala debytoi 1.10.2003 oululaisen Ettan riveissä Perungan Poikia vastaan. Ettassa Rajala pelasi 2003–2005. Seuraavat kaksi kautta 2005–2007 Rajala pelasi Raision Loimussa ennen siirtymistään vuonna 2007 Kempeleen Lentopalloon. Kahden Kempeleen kauden jälkeen ura jatkui seuran nimenvaihdon myötä Sun Volleyssa seuraavat kolme kautta tuoden tuplamestaruuden 2010.

Raision Loimuun Rajala siirtyi takaisin kaudeksi 2012–2013. Hänet valittiin kauden ensimmäiseen kuukauden tähdistöön liberoksi syys-lokakuussa. Rajala jatkoi kaudella 2013–2014 Raision Loimun riveissä, Lentopallon Mestaruusliigassa, jonka jälkeen hän siirtyi Ettaan, jossa päätti peliuransa kauteen 2015–2016. Rajala valittiin myös Suomen miesten lentopallomaajoukkueeseen keväällä 2013.

Lisäksi Rajala on edustanut aikuisten sarjatasoilla nuorten maajoukkuetta, kun hän opiskeli Kuortaneen valtakunnallisessa valmennuskeskuksessa. Kuortaneella opiskellessaan Rajala edusti nuorten maajoukkuetta 1-sarjassa.

Saavutukset
-----------

* SM-liigan all-stars libero 2010
* SM-kulta 2010
* Suomen Cupin kultaa 2009
* Suomen Cupin hopeaa 2005
* Mestaruusliigan kuukauden tähdistössä syys-lokakuussa 2012

Joukkueet
---------

* 2001–2003 Kempeleen Pyrintö (1-sarja)
* 2003–2005 Etta (SM-Liiga)
* 2005–2007 Raision Loimu (SM-liiga)
* 2007–2009 Kempeleen Lentopallo (SM-liiga)
* 2009–2012 Sun Volley, Oulu (SM-liiga)
* 2012–2014 Raision Loimu (Mestaruusliiga)
* 2014–2016 Etta (Mestaruusliiga)

Lähteet
-------

1. ↑  Juho Rajala lentopalloliitto.fi. Viitattu 5.9.2013.
2. ↑  Juho Rajala Vantaa Ducksin liigajoukkueen päävalmentajaksi *mestaruusliiga.fi*.  17.6.2019. Viitattu 10.10.2019.
3. ↑  Juho Rajala worldofvolley.cpm. Viitattu 5.9.2013. (englanniksi)
**Aktio** on saamelaiskielissä esiintyvä verbimuoto, joka ilmaisee perusmerkityksessään teonnimeä. Nykysuomessa sitä vastaa MA-infinitiivi tai nominijohdin -ma/-mä (esim. elää → elämä). Pohjoissaamessa aktion essiivi ja lokativi ovat muotoutuneet verbin infiniittimuodoiksi.

Aktiomuodot pohjoissaamessa
---------------------------

### Aktion nominatiivi

Aktion nominatiivi ilmaisee tekoa tai tapahtumaa, mutta sillä voidaan tuottaa myös lauseenvastikkeita. Pohjoissaamessa sen tunnuksia ovat *-n* ja *-eapmi*. Esimerkiksi:

* *Eatni **dahkan** láibi* "Äidin **tekemä** leipä"
* *Dan lei Niillasa **evttohan** mátki* "Se oli Niillasin **ehdottama** matka".

### Aktion essiivi

Aktion essiivi on infiniittimuto, joka ilmaisee sellaista tekemistä, joka tapahtuu samaan aikaan lauseen pääverbin kanssa. Sen tunnuksia ovat itämurteessa *-min* ja *-eamen* sekä länsimurteessa *-me* ja *-eame*. Esimerkkejä: 

* *Gullen su **boahtimin** sisa* "Kuulin hänen **tulevan** sisään"
* *Leago ain **muohttime**?* "**sataako** [lunta] vielä?" (kirjaimellisesti "Onko vielä **satamassa** [lunta]?")
* *Báhcen rievssaha go ledjen **čuoigame*** "Ammuin riekon kun olin **hiihtämässä**".

Aktion esiivi esiintyy myös verbin *orrut* "näyttää [tekevän jotain]" sekä käymistä (sellaiset sanat, joiden merkitykseen sisältyy lähtö ja paluu) ilmaisevien verbien rektiona. Esimerkiksi: 

* *Mánná orru **oađđimin*** "Lapsi näyttää **nukkuvan**"
* *Mun finan boastta **viežžame*** "Minä käyn **hakemassa** postin".

### Aktion lokatiivi

Aktion lokatiivia eli toista gerundia käytetään lauseenvastikkeissa lopettamista tai kieltämistä ilmaisevien verbien kanssa. Sen tunnuksia ovat *-mis* ja *-eames*. Esimerkiksi: 

* *Son gilddii mu **muitaleames*** "Hän kielsi minua **kertomasta**"
* *Heittii **arvimis*** "Lakkasi **satamasta** [vettä]".

Lähteet
-------

1. ↑  Klaus Peter Nickel & Pekka Sammallahti: Nordsamisk grammatik. Dávvi Girji AS. Karasjok 2011. ISBN 978-82-7374-201-8
Christianus kuoro
**Christianus-kuoro** aloitti toimintansa Salossa syksyllä 1973 kymmenen henkilön lauluryhmänä. Nykyään Christianus on noin 25 laulajan kamarikuoro, jonka vakituisena säestysryhmänä on piano ja kontrabasso. Kuoroa on johtanut alusta lähtien dir. mus. Arto Tinell.

Kuoro esiintyy omissa konserteissaan sekä enimmäkseen seurakunnallisissa tilaisuuksissa. Kuoro on harrastanut yhteistyötä kotiseutunsa muiden kuorojen kanssa sekä vieraillut kotimaassa ja naapurimaissamme.

Ensimmäinen levy julkaistiin vuonna 1975, minkä jälkeen on julkaistu viisi albumia, joista viimeinen vuonna 2007.

Christianus-kuoron ohjelmisto on käsittänyt tyyliltään monipuolisen valikoiman hengellisiä lauluja perinteisestä kuorolaulusta negro-spirituaaleihin ja gospel-sävelmiin. Konsertinomaisia tilaisuuksia varten mukaan on otettu myös musiikillisesti haastavampia teoksia.

Diskografia
-----------

* Elämäsi (1975)
* Suurta on elää (1976)
* Hän elää (1979)
* Christianus-kuoro (1988)
* Soli Deo Gloria (2002)
* Paavo Virtasen kauneimmat laulut (2007)

Aiheesta muualla
----------------

* Christianus-kuoron kotisivu (Arkistoitu – Internet Archive)
* Christianus-kuoron esitystuotanto Suomen äänitearkistossa (1901–1999)
**Taula** on taulakäävästä (*Fomes fomentarius*) saatava sytyke eli herkästi tuleen syttyvä tulentekotarvike, jota on ennen vanhaan käytetty tulen sytyttämisessä tuluksilla. Tähän viittaa myös sen tieteellinen nimi (lat. fomes: taula, sytyke). 

Taulaa valmistettaessa käävän itiöemä ensin kuorittiin, sitten poistettiin pillit ja saatu käävänsisusta (malto) laitettiin likoamaan koivun­tuhka­lipeä­liuokseen pariksi päiväksi. Liotuksen jälkeen kostea käävänsisus nuijittiin ja kaulittiin levyiksi. Näistä taulalevyistä sitten otettiin sopivia paloja tulentekoon. Tulenteossa kipinällä on sytytetty taula ja sillä sitten jotakin isompaa sytykettä, esimerkiksi sytykerullaa tai pallomaiseksi pyöriteltyä heinä- tai katajanniinikasaa.

Taula kytee useita tunteja, ja sitä on vanhoina aikoina käytetty myös tulen siirtämiseen paikasta toiseen. Samanlaiseen tarkoitukseen on käytetty Suomessa arinakääpää. Alpeilta löytyneellä esihistoriallisella Ötzillä oli tulentekovarusteissaan taulakääpää.

Lähteet
-------

1. ↑  Pasin retkeilyblogi: Taulan valmistusta *ptalviti.kapsi.fi*. Viitattu 02.12.2017.
2. ↑  Retkipaikka - Erätaidot, osa 2: Tulen iskentä *retkipaikka.fi*. Viitattu 02.12.2017.
3. ↑  Iceman’s mushrooms key in Copper Age and today *seacoastonline.com*. Viitattu 02.12.2017.

Aiheesta muualla
----------------

* Tiedebasaari: Taulakääpä kelpaa vaikka todistajaksi (Arkistoitu – Internet Archive)
* Arkeologian harrastajalehti 2004 TAULAKÄÄVÄSTÄ TULEKSI (Arkistoitu – Internet Archive) s.3 (pdf)
* Partio: Taulan tai luntun valmistus (Arkistoitu – Internet Archive)
**Status Minor** on tamperelainen melodista progressiivista metallia soittava yhtye. Se sai alkunsa vuonna 2002 kitaristi Sami Saarisesta ja pikkuhiljaa kokoonpano muotoutui sellaiseksi kuin se on nykyään. Yhtye on julkaissut kaksi EP:tä ja vuonna 2009 ilmestyi sen esikoisalbumi *Dialog*. 16. helmikuuta 2010 yhtye alkoi työstää Jyväskylän Studio Audiossa toista studioalbumiaan, joka julkaistiin vuonna 2012. Yhtye on elellyt pari vuotta hiljaiseloa, mutta jäsenet ovat olleet aktiivisia muiden bändiensä kanssa. Pilve Stratovariuksen kanssa, Karinen Thunderstonen ja Kuikka The Ragged Saintsin ja Kenzinerin sekä Volymianin kanssa. 

Uusi levy on tulossa lähikuukausina.

Jäsenet
-------

* Markku Kuikka – laulu
* Sami Saarinen – kitara
* Jukka Hoffrén – bassokitara
* Rolf Pilve – rummut
* Jukka Karinen – kosketinsoitin

Julkaisut
---------

### Studioalbumit

* *Dialog*  (2009, Lion Music)
* *Ouroboros*  (2012, Lion Music)
* *Three Faces Of Antoine*  (2017)

### Singlet

* *Blinded*  (2007)

### Demot

* *Demo 2006*  (2006)
* *The Sun*  (2007)

### Musiikkivideot

* *Blinded*  (2007) ()
* *Under the Ice*  (2007) ()

Lähteet
-------

* (Arkistoitu – Internet Archive)
| "Ei sankariainesta"Eppu Normaali |
| --- |
| Singlen "Ei sankariainesta" kansikuva |
| Singlen tiedot |
|  Albumilta | *Sadan vuoden päästäkin* |
|  Julkaistu | 4. lokakuuta 20048. lokakuuta 2004 (DualDisc-versio) |
|  Tuottaja(t) | Mikko Syrjä |
|  Tyylilaji | suomirock |
|  Kesto | 14.59 |
|  Levy-yhtiö | Poko Rekords |
| Muut kannet |
|  Singlen DualDisc-painos |
| Eppu Normaalin muut singlet |
| "Suolaista sadetta"2004 | "Ei sankariainesta"2004 | "Sadan vuoden päästäkin"2005 |

**Ei sankariainesta** on suomirockyhtye Eppu Normaalin single, joka julkaistiin 4. lokakuuta 2004. Kappale julkaistiin alun perin yhtyeen studioalbumilla *Sadan vuoden päästäkin*. 

*Ei sankariainesta* debytoi julkaistaessaan Suomen virallisella singlelistalla sijalla 45. Single pysytteli listoilla viisi viikkoa, ja viimeisellä listaviikollaan se oli sijalla 45. Kappale ei siis yltänyt samankaltaiseen menestykseen kuin aiemmin saman vuoden keväällä julkaistu *Suolaista sadetta*, joka pysytteli listan toisella sijalla 11 viikkoa.

8. lokakuuta 2004 singlestä julkaistiin myös DualDisc-erikoispainos. DualDisc-version DVD-levy sisälsi kolme Oulussa 5. kesäkuuta 2004 taltioitua kappaletta. DVD:lle sisällytetty *Suolaista sadetta*-esitys oli myös ensimmäinen kerta, jolloin yhtye esitti kappaleen konsertissaan.

Kappaleet
---------

1. Ei sankariainesta
2. Jee Jee
3. Mies soittaa rokkia
4. Suolaista sadetta

Kokoonpano
----------

* Martti Syrjä – laulu
* Mikko "Pantse" Syrjä – kitara
* Juha Torvinen – kitara
* Sami Ruusukallio – bassokitara
* Aku Syrjä – rummut

Lähteet
-------

1. ↑  Ei sankariainesta-single meteli.net. Viitattu 11.10.2011. [vanhentunut linkki]
2. ↑   Eppu Normaali - Ei sankariainesta Finnishcharts.com. Viitattu 11.10.2011. (englanniksi)
**UML-kaaviotyypit** 

* Käyttäytymiskaavio
	+ Aktiviteettikaavio
	+ Käyttötapauskaavio
	+ Tilakaavio
	+ Vuorovaikutuskaavio
		- Ajoituskaavio
		- Kokoava vuorovaikutuskaavio
		- Kommunikointikaavio
		- Sekvenssikaavio
* Rakennekaavio
	+ Komponenttikaavio
	+ Koostekaavio
	+ Luokkakaavio
	+ Oliokaavio
	+ Pakkauskaavio
	+ Sijoittelukaavio

Aktiviteettikaavioissa käytettyjä merkintöjä
**Aktiviteettikaavio** on UML-mallinnuksessa käytetty kaaviotyyppi, jossa kuvataan käyttötapauksien tai metodien toiminnallisuutta. 

Aktiviteettikaavio alkaa alkupisteestä. Se kuvaa ulkopuolista tilaa, josta siirrytään kaaviossa kuvattuun toimintaan.

Aktiviteettikaavio koostuu nimensä mukaisesti aktiviteeteista, jotka ovat jokin yksinkertainen toiminnallisuus järjestelmässä. 

Aktiviteetista siirrytään toiseen aktiviteettiin siirtymien avulla.

Aktiviteettikaavioihin voidaan myös lisätä loogista valintaa ns. päätöspisteiden kautta, jolloin päätöspisteestä voidaan haarautua useamman siirtymän kautta eri aktiviteetteihin riippuen päätöspisteessä määritellystä ehdosta. 

Synkronointipalkkien avulla voidaan kuvata sekä yhdenaikaista toimintaa (säikeiden luonti) että muiden aktiviteettien valmistumisen odottamista, ennen kuin voidaan edetä seuraaviin aktiviteetteihin.

Lähteet
-------

* Fowler, Martin & Scott, Kendall: *UML*. Suomentanut Eero Sarkkinen. Jyväskylä: Docendo, 2002. ISBN 951-846-168-6.

Aiheesta muualla
----------------

* Kuvia tai muita tiedostoja aiheesta **Aktiviteettikaavio** Wikimedia Commonsissa